ΚΑΝΟΝΙΣΜΟΣ (ΕΚ) αριθ. 2464/1999 ΤΗΣ ΕΠΙΤΡΟΠΗΣ

της 22ας Νοεμβρίου 1999

για την τροποποίηση του κανονισμού (ΕΚ) αριθ. 1729/1999 για ειδικά μέτρα παρέκκλισης από τους κανονισμούς (ΕΟΚ) αριθ. 3665/87 και (ΕΟΚ) αριθ. 3719/88 όσον αφορά το γάλα και τα γαλακτοκομικά προϊόντα, το βόειο κρέας, το χοίρειο κρέας, τα αυγά, το κρέας πουλερικών, μερικά προϊόντα δημητριακών και γεωργικά προϊόντα που εξάγονται υπό μορφή ειδών μη καλυπτόμενων από το παράρτημα Ι της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1587/96(2), και ιδίως το άρθρο 13 παράγραφος 3, το άρθρο 17 παράγραφος 14 και το άρθρο 28, και τις αντίστοιχες διατάξεις των υπολοίπων κανονισμών σχετικά με την κοινή οργάνωση των αγορών γεωργικών προϊόντων,

Εκτιμώντας τα ακόλουθα:

(1) με τον κανονισμό (ΕΚ) αριθ. 1729/1999(3), όπως τροποποιήθηκε από τον κανονισμό (ΕΚ) αριθ. 2199/1999(4), ελήφθησαν ειδικά μέτρα για να τακτοποιηθούν οι εξαγωγικές πράξεις που δεν μπορούσαν να ολοκληρωθούν λόγω εκδήλωσης μόλυνσης ορισμένων προϊόντων από διοξίνη·

(2) τα υγειονομικά μέτρα που έλαβαν οι αρχές ορισμένων τρίτων χωρών ως προς τις εξαγωγές από την Κοινότητα διατηρούνται και εξακολουθούν να επηρεάζουν τις εξαγωγικές δυνατότητες ορισμένων γεωργικών προϊόντων·

(3) θα πρέπει να περιορισθούν οι επιζήμιες συνέπειες για τους κοινοτικούς εξαγωγείς, παρατείνοντας την ισχύ των πιστοποιητικών εξαγωγής, για ορισμένα προϊόντα, και ορισμένες χρονικές προθεσμίες·

(4) λόγω των σημειούμενων εξελίξεων, ο παρών κανονισμός θα πρέπει να τεθεί σε ισχύ αμέσως·

(5) τα μέτρα που προβλέπονται στον παρόντα κανονισμό είναι σύμφωνα με τις γνώμες όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1729/1999 τροποποιείται ως εξής:

1. Στο άρθρο 2 η παράγραφος 2 αντικαθίσταται από το ακόλουθο κείμενο: "2. Κατόπιν αιτήσεως του κατόχου άδειας, η διάρκεια ισχύος των πιστοποιητικών εξαγωγής που εκδόθηκαν κατ' εφαρμογή των κανονισμών (ΕΟΚ) αριθ. 1162/95(5), (ΕΚ) αριθ. 1466/95(6) και (ΕΚ) αριθ. 174/1999(7), για τα οποία είχε υποβληθεί αίτηση το αργότερο στις 7 Ιουνίου 1999 και των οποίων η ισχύς δεν έληγε πριν από τις 31 Μαΐου 1999 παρατείνονται έως τις 30 Νοεμβρίου 1999."

2. Στο άρθρο 2 παράγραφος 3 οι λέξεις "180 ημέρες" αντικαθίσταται από τις λέξεις "210 ημέρες".

3. Στην πρώτη περίπτωση του άρθρου 4 παράγραφος 3, οι λέξεις "150 ημέρες" αντικαθίσταται από τις λέξεις "210 ημέρες" και προστίθεται η πρόταση: "Ωστόσο, η προθεσμία δεν μπορεί να παραταθεί πέραν της 31ης Μαΐου 2000."

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Νοεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 13.

(2) ΕΕ L 206 της 16.8.1996, σ. 21.

(3) ΕΕ L 204 της 4.8.1999, σ. 13.

(4) ΕΕ L 268 της 16.10.1999, σ. 7.

(5) EE L 117 της 24.5.1995, σ. 2.

(6) EE L 144 της 28.6.1995, σ. 22.

(7) EE L 20 της 27.1.1999, σ. 8.